Broj: 24-sl-6/23

Datum: 25.12. 2023. godine

Ured za borbu protiv korupcije Unsko-sanskog kantona daje slijedeću:

**O B A V I J E S T**

Zakon o prijavljivanju i postupku provjere podataka o imovini nosioca javnih funkcija u Unsko-sanskom kantonu („Službeni glasnik Unsko-sanskog kantona“, broj:7/21,1/22 i 10/23), (u daljnjem tekstu Zakon) utvrdio je obavezu izabranih i imenovanih dužnosnika, nosilaca izvršnih funkcija, savjetnika, ostalih nosioca javnih funkcija (u daljnjem tekstu nosioci javnih funkcija), rukovodećih državnih službenika u organima državne službe Unsko-sanskog kantona, da prijave zatečenu imovinu i prihode, porijeklo i promjene imovine i prihoda, kao i poklone koje dobiju u toku obavljanja javne funkcije.

„Izabranim dužnosnicima“ smatraju se zastupnici u Skupštini Unsko - sanskog Kantona, vijećnici u gradskim vijećima gradova i općinskim vijećima općina na teritoriji Unsko-sanskog kantona.

„Nosiocima izvršnih funkcija“ smatraju se premijer Kantona i članovi Vlade Kantona, gradonačelnici gradova i općinski načelnici općina na teritoriji Kantona, te direktori i zamjenici direktora agencija, fondova, zavoda, javnih preduzeća, javnih ustanova i institucija čiji je osnivač Kanton, ili grad/općina, članovi skupština, upravnih i nadzornih odbora direkcija, zavoda, javnih ustanova, javnih preduzeća i drugih institucija u Kantonu koji su izabrani i imenovani ili je za njihov izbor ili imenovanje data saglasnost zakonodavnog organa Kantona ili gradskih/ općinskih vijeća ili Vlade Kantona.

„Savjetnicima“ se smatraju savjetnici izabranih dužnosnika i nosilaca izvršnih funkcija koji se imenuju po lex specialis propisima.

“Ostalim nosiocima javnih funkcija” smatraju se kantonalni pravobranilac, gradski/općinski pravobranilac i zamjenici pravobranioca.

“Rukovodećim državnim službenicima” smatraju se sva lica postavljena na radna mjesta iz člana 11. stav (1) tačka a) Zakona o državnoj službi u Unsko – sanskom kantonu.

Zakon se odnosi i na vršioce dužnosti svih funkcija.

Obaveza prijavljivanja i dostavljanja podataka o imovini odnosi se i na bliske srodnike nosioca javnih funkcija (bračni i vanbračni partner, dijete, majka, otac, usvojilac i usvojenik nosioca javne funkcije).

Godišnje prijavljivanje imovine u skladu sa Zakonom obavezno se vrši tokom vremena obavljanja funkcije, mandata ili rada na radnom mjestu rukovodećeg državnog službenika u periodu od 1. do 31. januara svake kalendarske godine.

*Ured za borbu protiv korupcije Unsko-sanskog kantona poziva sve nosioce javnih funkcija i rukovodeće državne službenike u organima državne službe Unsko-sanskog kantona, da prijave zatečenu imovinu i prihode, porijeklo i promjene imovine i prihoda, kao i poklone, a sve počev od dana stupanja na snagu Zakona, odnosno za 2021., 2022. i 2023. godinu.*

Iz prethodno navedenog proizlazi da su nosioci javnih funkcija i rukovodeći državni službenici u obavezi podnijeti prijavu *posebno za svaku godinu od dana stupanja na snagu Zakona.*

Zbog kašnjenja sa implementacijom Zakona molimo vas da za 2023. godinu, podneste prijave u zakonom propisanom roku, od 1. do 31. januara 2024. godine, dok za prethodne dvije godine u skladu sa svojim ovlaštenjima ovaj Ured određuje rok od 1. janura do 30. aprila 2024. godine.

***Ured je nadležan da izdavanjem prekršajnog naloga kazni za kršenja obaveza utvrđenih Zakonom.***

 Obrasci prijave imovine i poklona sa uputstvima mogu se preuzeti na web stranici Vlade Unsko-sanskog kantona ([www.vladausk.ba](http://www.vladausk.ba)).

 PO OVLAŠTENJU

 VLADE UNSKO-SANSKOG KANTONA

 v.d. sekretar

 Adela Tabaković, dipl.pravnik